b'\n_START_ARTICLE_\nVarttaminen\n_START_PARAGRAPH_\nVarttaminen (my\xc3\xb6s varrentaminen, ympp\xc3\xa4ys) on _NEWLINE_puutarhanhoidossa k\xc3\xa4ytetty puu- ja pensaslaatujen lis\xc3\xa4\xc3\xa4mistapa. Kev\xc3\xa4ttalvella lepotilassa oleva edelliskes\xc3\xa4n versonp\xc3\xa4tk\xc3\xa4 siirret\xc3\xa4\xc3\xa4n toiseen samaa lajia olevaan kasviin, joka on my\xc3\xb6s lepotilassa. Varttamisen onnistuessa versonp\xc3\xa4tk\xc3\xa4 alkaa siis kasvaa. Varttaminen tehd\xc3\xa4\xc3\xa4n yleens\xc3\xa4 perusrunkoon, joka muodostaa juuriosan. _NEWLINE_Perusrungon pit\xc3\xa4isi olla Suomen oloissa talvenkest\xc3\xa4v\xc3\xa4 ja muutenkin hyv\xc3\xa4kuntoinen. Sen on oltava samaa lajia, kuin siihen siirrett\xc3\xa4v\xc3\xa4 verso, esimerkiksi omena vartetaan omenan perusrunkoon ja kirsikka kirsikan. My\xc3\xb6s eri lajeja voidaan varttaa kesken\xc3\xa4\xc3\xa4n, jos ne ovat l\xc3\xa4heist\xc3\xa4 sukua. T\xc3\xa4ysin eri lajien keskin\xc3\xa4ist\xc3\xa4 varttamista kutsutaan ristiinvarttamiseksi. Esimerkiksi hedelm\xc3\xa4puiden versojen varttamisessa pihlajan perusrunkoon on onnistuttu. Varttamista voidaan k\xc3\xa4ytt\xc3\xa4\xc3\xa4 my\xc3\xb6s silloin, jos halutaan vanhaan omenapuuhun kasvamaan eri omenalajiketta. T\xc3\xa4ll\xc3\xb6in k\xc3\xa4ytet\xc3\xa4\xc3\xa4n kuorivarrennusta, jossa verson p\xc3\xa4\xc3\xa4 laitetaan rungon kuoren alle ja sidotaan tiukasti kiinni. Muita varttamismenetelmi\xc3\xa4 ovat liitos- ja kylkivarrennus._NEWLINE_Varttaminen on Suomessa k\xc3\xa4ytetympi puiden jalontamisen eli parantamisen menetelm\xc3\xa4. Toinen tapa on silmuttaminen, jossa pelkk\xc3\xa4 silmu siirret\xc3\xa4\xc3\xa4n kasvista toiseen. Suomen lyhyest\xc3\xa4 kasvukaudesta johtuen t\xc3\xa4m\xc3\xa4n menetelm\xc3\xa4n onnistumisprosentti ei ole kovin suuri, joten menetelm\xc3\xa4\xc3\xa4 ei yleens\xc3\xa4 k\xc3\xa4ytet\xc3\xa4 Suomessa._NEWLINE_Varttamisella voidaan luoda puutarhoihin ja viheralueille tavallisesta poikkeavia kasviyksil\xc3\xb6it\xc3\xa4, kuten esimerkiksi sateenvarjon muotoisia pihlajia; tavallinen kotipihlaja katkaistaan halutulta korkeudelta ja riippuvakasvuinen lajike tai riippuvakasvuisen lajikkeen versoja vartetaan katkaisukohtaan._NEWLINE_My\xc3\xb6s jaloruusut ovat vartettuja. Niit\xc3\xa4 istuttaessa on huomioitava, ett\xc3\xa4 jalonnuskohta (varttamiskohta) tulee reilusti maan alle, jottei herkk\xc3\xa4 liitoskohta paleltuisi._NEWLINE_My\xc3\xb6s kaktuksia voi varttaa. Eri lajien ristiin varttamisella voidaan saada hitaasti kasvava kaktus kasvamaan nopeammin varttamalla se nopeasti kasvavaan kaktukseen. Esimerkiksi Lophophora suvun kaktuksen verso voidaan saada kukkimaan hyvinkin nopeasti jos varttamisen perusrunkona k\xc3\xa4ytet\xc3\xa4\xc3\xa4n nopeasti kasvavaa Pereskiopsis suvun kaktusta.'